runetrust/blame-folketinget-dk huggingface dataset:
Kasper Sand Kjær (S), 2023-05-11:
Tak for ordet.
Med beslutningsforslaget her foreslår SF at udvide den persongruppe, der er omfattet af udlændingelovens § 19, stk. 7, så også udlændinge med asyl på baggrund af konsekvensstatus samt medfølgende familie til udenlandske arbejdstagere og studerende omfattes af bestemmelsen.
I Socialdemokratiet mener vi, at vi skal gøre alt, hvad vi kan, for at sørge for, at ingen kvinder lever fastlåst i ægteskaber, hvor de udsættes for psykisk og fysisk vold.
Det har vi nul tolerance over for.
Vold i ægteskaber må aldrig finde sted, og kampen for ligestilling mellem kvinder og mænd er jo både en grundlæggende del af Socialdemokratiets dna og en helt afgørende værdi i Danmark, som vi aldrig må gå på kompromis med.
Hvis man som kvinde befinder sig i et voldeligt ægteskab, skal man naturligvis kunne forlade det uden at frygte for konsekvenserne.
Derfor er vi sådan set grundlæggende enige med forslagsstillerne i, at udlændinge med asyl på baggrund af konsekvensstatus samt medfølgende familie til udenlandske arbejdstagere og studerende bør omfattes af den her bestemmelse i udlændingeloven.
Det var vi jo også på vej med i den nu tidligere regering på baggrund af den tidligere socialdemokratiske regerings handlingsplan, som det her jo også var et element i.
Så kom der jo som bekendt et folketingsvalg, inden vi nåede videre med det.
Og som udlændinge- og integrationsministeren også var inde på i sin tale, er det jo så også med i den her regerings planer, at der skal iværksættes en national indsats mod partnervold og partnerdrab.
Og her er det vores helt klare forventning, at den handlingsplan også vil indeholde det tiltag, som foreslås her.
Men herfra vil jeg også bare sige: Lad os endelig i udvalgsbehandlingen se på, om ikke vi kan finde ud af at blive enige om, at det her er noget, vi gerne vil arbejde videre med.
Astrid Carøe (SF), 2023-05-11:
Jeg er med på, at det her er en lovændring, og at der selvfølgelig skal laves et forarbejde og alt muligt andet, og derfor er jeg glad for, at Socialdemokratiet måske vil være med til en udvalgsberetning.
Men det er jo sådan rimelig ligetil.
Grunden til, at jeg er lidt utålmodig med det her forslag, er jo, at ja, det er rimelig ligetil, og jo før vi gør det, jo flere kvinder kan vi hjælpe – og også mænd, for den sags skyld.
Og derfor er jeg lidt interesseret i at høre, hvornår Socialdemokratiet så forestiller sig, at vi skal have den her lovændring, hvis ikke det skal være i 2023.
Kasper Sand Kjær (S), 2023-05-11:
Der var rigtig mange gode tiltag på vej, da et flertal i Folketinget besluttede, at der skulle udskrives et folketingsvalg i sidste periode.
Det er klart, at det forsinker gode tiltag, som var på vej, heriblandt det her.
Det skal jeg da være den første til at begræde, om end jeg ikke rigtig synes, jeg kan tage ansvaret for det.
Det er jo nok nogle andre, som vist i øvrigt heller ikke er til stede i salen, der burde få det spørgsmål.
Hvor hurtigt kan vi gøre det?
Jamen for min skyld, så hurtigt som det overhovedet kan lade sig gøre.
Jeg synes også, det er vigtigt, at vi får omfattet de her kvinder af bestemmelsen og giver dem den tryghed.
Omvendt har vi jo også løbende en diskussion med hinanden herinde om, om hastigheden i lovgivningsarbejdet er for hurtig, og om vi for hurtigt får brudt ting ned i processer, og at der ikke er en ordentlig kvalitet i lovarbejdet og sådan noget.
Rosa Lund (EL), 2023-05-11:
For at undgå, at det bliver en gentagelse, vil jeg starte et lidt andet sted.
I december 2020, da udlændingeministeren hed hr. Mattias Tesfaye, som jo også er socialdemokrat, svarede han mig skriftligt på et spørgsmål, som handler om netop det her, at reglerne er sådan, at man kan beholde sin opholdstilladelse, hvis man har været eller er voldsudsat.
Og så er det, som SF foreslår her – stille og roligt og ret fornuftigt, synes jeg – at kvindekrisecentrene også skal have mulighed for at oplyse om det her og skal have mulighed for at beskytte de kvinder, som af frygt for at miste deres opholdstilladelse ikke går fra deres voldelige ægtemand.
Jeg kan forstå alle mulige politiske argumenter, men om sådan nogle teknokratiske argumenter om, at det er tidsplanen, det handler om, må jeg sige: Helt ærligt, jeg tror godt, ministeren selv kan se det.
Carl Valentin (SF), 2023-05-11:
Kunne man ikke, når andre partier i Folketinget fremsætter forslag, som man egentlig er enig i, sætte et lidt større arbejde i faktisk at involvere resten af regeringen og tage stilling til, om ikke det her er noget, man kan støtte op om?
Altså, grunden til, at vi fremsætter det og ønsker det gennemført nu, er jo, at der er nogle konkrete mennesker, som bliver presset til at blive i voldelige forhold, fordi de risikerer at miste deres opholdstilladelse, hvis de gør sig fri af typisk manden.
Det er noget, der skal handles på hurtigt, og regeringen er, som jeg forstår det, enig med SF – og så støtter man det ikke?
Kaare Dybvad Bek (S), 2023-05-11:
Det er jo sådan, at når man sidder og koordinerer i en regering, så ved man det nogle gange ikke; jeg kan ikke sige, præcis hvornår vi har besluttet handlingsplanen, og hvornår den relevante minister, som jeg antager er ligestillingsministeren, spillede ud med den.
Jeg har selvfølgelig som udlændinge- og integrationsminister en lille andel i sådan en plan, men det er jo ikke mig, der koordinerer det samlede arbejde for at modvirke partnervold og partnerdrab.
Og derfor ville det også være urimeligt, hvis jeg på vegne af regeringen fastlagde en tidsplan, som det her beslutningsforslag jo også indeholder, uanset at jeg synes, at intentionen her er helt rigtig.
Steffen Larsen (LA), 2023-05-11:
Jeg taler bl.a. om f.eks. opdelingen i boligområder.
Jeg nævnte også navngivning, altså hvor mange børn der hedder Muhammed – og ikke et ondt ord om Moderaternes ordfører hernede, hr. Mohammad Rona.
Men reelt set
fortæller det jo også noget om integrationen, hvor mange der bliver navngivet hvilket navn.
Altså, der er jo en bagvedliggende kultur, i forhold til hvordan vi navngiver vores børn.
Det tror jeg ikke vi kan komme uden om.
Så længe Jens og Thor ikke er almindelige navne i de indvandrergrupper og blandt deres efterkommere, kan vi også til en vis grad gå ud fra, at det er, fordi de ikke er assimileret i det danske samfund.
Så når jeg nævner det, er det, netop fordi jeg også ser på nogle af de kendetegn, som hr. Morten Messerschmidt kigger efter, og mange af dem er tilgængelige i Danmarks Statistik.
Så er der selvfølgelig spørgsmålet om integrationen og minareterne og lign.
Det er jo så også ting, der handler om, hvordan vi her fra stedet lovgiver.
Morten Messerschmidt (DF), 2023-05-11:
Ja, dataene er til stede.
Vi ved, hvor mange muslimer der kommer til at hedde Muhammed og Ali osv., og hvor mange der vægrer sig ved at bruge danske navne.
Men vi ved jo ikke, hvordan fremtiden ser ud, og vi har ikke noget komparativt studie af, hvad man har gjort andre steder.
Er der overhovedet vestlige lande, hvor muslimer tager de landes navne til sig?
Det ville da være relevant at vide.
Og hvad har det pågældende land så gjort, sådan at de har kunnet fremme det?
Altså, det er alle de ting, som vitterlig betyder noget og er langt væsentligere, end om folk er i beskæftigelse eller ej, nemlig om de tager Danmark til sig i hjertet.
Det har vi ikke nogen evidens for.
Skulle vi ikke få det?
Steffen Larsen (LA), 2023-05-11:
Jeg deler hr. Morten Messerschmidts bekymring for, om folk tager den danske kultur til sig.
For i den danske kultur ligger også det frisind, den frihed, den tolerance og ja, den kærlighed til Danmark, som jeg tror at vi begge værdsætter, og som jeg vil gå ud fra at de fleste her i denne sal værdsætter.
Og det er jo der, hvor vi skal sætte ind.
Om den her formodentlig ret dyre rapport vil være en vej til det, er det, jeg stiller mig tvivlende over for, og derfor er vi imod.
Rosa Lund (EL), 2023-05-11:
Dansk Folkeparti vil gerne have, at regeringen udarbejder en rapport, som skal beskrive indvandringens konsekvenser.
Når jeg læser beslutningsforslaget fra Dansk Folkeparti, synes jeg faktisk, at der er elementer af forslaget, der kan virke rimelige.
Men man kan af gode grunde ikke lade være med at blive en lille smule mistænksom, når forslaget kommer fra Dansk Folkeparti.
For hvad er formålet med det her forslag egentlig?
I forslaget henviser hr. Morten Messerschmidt og Dansk Folkeparti til den såkaldte Brochmannrapport fra Norge, som blev udarbejdet af Brochmannkommissionen nedsat af Norges daværende regering.
Formålet med rapporten er ifølge Grete Brochmann selv, forkvinden for kommissionen, at finde løsninger til, hvordan man kan sikre en mere robust velfærdsmodel, samt hvordan landet kan forbedre integrationen.
Det synes jeg lyder superfornuftigt.
Det synes jeg da bare vi skal gøre, hr. Morten Messerschmidt.
Men som Grete Brochmann selv skriver: Den politiske kontekst vil altid være afgørende for, hvordan en udredning vil blive mødt og brugt.
For udgangspunktet vil bero på uenigheder, f.eks. om, hvem der skal udarbejde rapporten, hvordan ekspertgruppen skal se ud, hvad de negative konsekvenser ved indvandringen er, og hvad de positive konsekvenser er.
Men jeg vil dog sige, at jeg ikke er modstander af, at vi får mere fakta ind i den her debat.
Så på den måde vil jeg gerne imødekomme Dansk Folkeparti og hr. Morten Messerschmidt og sige, at så lad os da sætte os ned og få det regnet igennem og undersøgt en gang for alle.
Men jeg vil også sige til Dansk Folkeparti og hr. Morten Messerschmidt, at hvis det her skal vedtages i Udlændinge- og Integrationsudvalget, skal alle partier jo have indflydelse, f.eks. på, hvordan spørgsmålene i rapporten skal stilles.
Det har jo rigtig stor betydning for resultatet.
Jeg synes også, at det er meget interessant f.eks. at kigge på, hvad indvandringen koster vores samfund.
For det kommer jo også an på, hvordan man regner på det.
Tallet 33 mia. kr. er jo et tal, som altid er oppe at vende, når vi taler om det her, men det er jo en særlig måde at regne det på.
Faktisk vil jeg gå så langt som til at sige, at det er et ret opblæst tal.
Så 33 mia. kr. er slet ikke det korrekte tal.
Men måske er hr. Morten Messerschmidt klar på, at vi beder Finansministeriet om at komme med det rigtige tal, hvor alt det her er skrællet fra, som jo slet ikke handler om indvandring, f.eks. forsvarsudgifter.
Jeg er med på, at Dansk Folkeparti gerne vil give indvandringen skylden for mange ting, men hvad forsvaret koster, og hvad vi bidrager med til EU, kan man dog ikke sige er indvandringens skyld.
Så lad os endelig få de rigtige tal, og det udvalgsarbejde bidrager vi meget gerne med i Enhedslisten.
Men lad os se, hr. Morten Messerschmidt, om Enhedslisten og Dansk Folkeparti kan mødes om en fælles beretningstekst her.
Astrid Carøe (SF), 2023-05-11:
Bare lige ganske kort: Jeg må ærligt indrømme, at jeg var rimelig meget i chok, da jeg talte med flere kvindekrisecentre, som fortalte, at der er en lang række kvinder, der henvender sig til centrene, som de ikke kan hjælpe, fordi kvinden, hvis de hjælper kvinden med at søge skilsmisse fra den voldelige mand, kan risikere at miste sin opholdstilladelse.
Det er faktisk underligt, at det ikke er sket noget før, hvis I spørger mig.
Jeg håber, at I kan være med til at støtte det.
Kaare Dybvad Bek (S), 2023-05-11:
Tak for ordet, formand.
Og også tak til SF – Socialistisk Folkeparti, som der en overgang var mange der kaldte dem for – for at sætte et vigtigt emne på dagsordenen.
Forslagsstillerne ønsker, at regeringen inden udgangen af 2023 fremsætter et lovforslag, der udvider den såkaldte voldsbestemmelse i udlændingeloven; voldsbestemmelsen sikrer, at der ved vurderingen af, om en ægtefællesammenføringstilladelse skal inddrages, fordi samlivet er ophævet, tages særlige hensyn til, at udlændingen eller udlændingens barn har været udsat for overgreb, misbrug eller anden overlast, og at det er det, der er årsag til samlivets ophør.
Det taler med betydelig vægt for, at opholdstilladelsen kan bevares.
Konkret ønsker forslagsstillerne, at udlændinge med asyl på baggrund af konsekvensstatus samt medfølgende familie til udenlandske arbejdstagere og studerende skal omfattes af bestemmelsen.
Forslagsstillerne henviser bl.a. til, at alt for mange mennesker forbliver i voldelige forhold alt for længe og måske igennem hele livet.
Regeringen er enig i, at det er uacceptabelt, at kvinder udsættes for vold og negativ social kontrol.
Nogle kvinder lever med omfattende vold og kontrol i årevis, indtil voldsspiralen brydes.
Særlig kvinder med indvandrer- og flygtningebaggrund er overrepræsenteret på landets kvindekrisecentre, og derfor ønsker regeringen at styrke den forebyggende indsats, så vi kan blive bedre til at hjælpe, oplyse og beskytte de udsatte kvinder.
Det har vi forpligtet os på i regeringsgrundlaget, og som det også fremgår af regeringsgrundlaget, vil regeringen igangsætte en national indsats imod partnervold og partnerdrab.
Det arbejde er vi godt i gang med, og i marts 2023 indgik regeringen og et bredt flertal i Folketinget – herunder Socialistisk Folkeparti, Danmarksdemokraterne, Liberal Alliance, Det Konservative Folkeparti, Enhedslisten, Radikale Venstre, Dansk Folkeparti og Alternativet – en aftale om at afsætte 136 mio. kr. til 14 initiativer, der skal sikre opsporing og forebyggelse af partnervold og partnerdrab.
Initiativerne vil indgå i regeringens handlingsplan mod partnervold og -drab og vil, som vi forventer, blive offentliggjort inden sommerferien.
Jeg forventer også, at handlingsplanen mod partnervold og partnerdrab vil indeholde initiativer om udvidelse af voldsbestemmelsen.
Regeringen kan dog ikke på nuværende tidspunkt støtte beslutningsforslaget, da arbejdet med handlingsplanen, herunder den endelige fastlæggelse af eventuelle initiativer om udvidelse af voldtægtsbestemmelsen endnu ikke afsluttet.
Men jeg ser selvfølgelig frem til den videre behandling af beslutningsforslaget her i Folketinget, og jeg står til rådighed for spørgsmål.
Carl Valentin (SF), 2023-05-11:
Tak til ministeren for den relativt positive tale.
Det virker jo, som om vi er enige om problemet, men jeg kan godt undre mig lidt over, hvorfor regeringen ikke bare støtter det her forslag.
Er det udelukkende, fordi der er et arbejde i gang?
Altså, det er jo et relativt konkret forslag, som flere organisationer efterspørger, og som vil hjælpe de her typisk kvinder, som bliver presset til at blive i voldelige forhold.
Hvorfor kan man ikke bare støtte SF's beslutningsforslag her?
Kaare Dybvad Bek (S), 2023-05-11:
Jeg tror ikke, der var noget spørgsmål der, men jeg er sådan set enig i, at vi skal være fuldstændig ærlige om, hvad udgifterne er.
Men det var jo også, som hr. Morten Messerschmidt sagde i sit svar, et krav, man er kommet med i en finanslovsforhandling, og så har man i stedet valgt nogle andre krav.
Så er det jo ikke sådan, at jeg kan give det på vegne af finansministeren, når man så kommer herned i Folketingssalen med et beslutningsforslag.
Carl Valentin (SF), 2023-05-11:
Jeg forstår ikke rigtig, hvorfor Dansk Folkeparti konkluderer, at vi udelukkende skulle være fokuseret på job.
Altså, vi har i Socialistisk Folkeparti haft masser af fokus på problemer med social kontrol eksempelvis, og vi er da helt med på, at det er et problem, hvis man har store områder, hvor der bliver dannet parallelsamfund.
Jeg ved bestemt, hvordan det er at være i områder, hvor der er mange med anden etnisk baggrund end dansk.
Altså, jeg har gået i gymnasiet ude ved Vollsmose, og jeg har boet mange år i Københavns Nordvestkvarter.
Det var jo bl.a. derfor, vi var med til at fjerne brugerbetalingen på danskundervisning, som Dansk Folkeparti var med til at pålægge.
Men jeg synes ikke, man skal opkræve folk et gebyr for at være her.
Morten Messerschmidt (DF), 2023-05-11:
Når jeg nævner beskæftigelse, er det jo sjovt nok, i respekt for at det var det, hr. Carl Valentin selv nævnte i sin tale, så jeg tænkte, at vi måske var på samme bølgelængde.
Men derudover må jeg bare sige, at det at være dansk jo ikke kun er et spørgsmål om de ydre omstændigheder.
Så det er et spørgsmål om, hvad kan man sige, sindelag, og så er det et spørgsmål om sjælen, og der må man bare sørge for, at der er flere, der kommer ud, end der kommer ind.
Carl Valentin (SF), 2023-05-11:
Jamen det er sjovt, at først da jeg holdt min tale og talte lidt om beskæftigelse, sagde hr. Morten Messerschmidt: SF tænker kun på beskæftigelse.
Så taler jeg om danskundervisning, og så siger hr. Morten Messerschmidt: SF tænker kun på danskundervisning – det handler om meget mere end det.
Altså, jeg er med på, at det handler om meget mere end det.
Der er mange nuancer i det her, og jeg synes, det er vigtigt, at folk tager Danmark til sig og bliver velintegreret på alle mulige forskellige måder – altså både den materielle integration i form af beskæftigelse og uddannelse osv., men selvfølgelig også den immaterielle, i form af at ligestilling og demokrati er vigtige værdier i Danmark.
Det er vi meget opmærksomme på i SF.
Men det betyder ikke, at vi bliver tilhængere af et gebyr for at bo her.
Morten Messerschmidt (DF), 2023-05-11:
Det er, som om venstrefløjen og SF slet ikke forstår, at det ikke kun handler om job.
Altså, hvordan tror hr. Carl Valentin det er, hvis man f.eks. bor i Brøndby og kan konstatere, at danskerne nu er i mindretal.
Det gør, at man ikke kan føle sig tryg; det gør, at der ikke tales dansk som det mest almindelige sprog i supermarkedet og på gaderne; det gør jo, at hele karakteren af et område bliver mere arabisk end dansk.
Så det handler jo ikke kun om at have folk i beskæftigelse; det handler jo om, om de folk, der er i Danmark, har taget Danmark til sig.
Og det gør man jo ikke, bare fordi man har et job.
Altså dem, der fløj flyvemaskiner ind i World Trade Center, var jo også både velintegrerede, havde job og uddannelse, og hvad ved jeg.
Peter Skaarup (DD), 2023-05-11:
Jeg tror ikke, at hr. Morten Messerschmidt helt hørte, hvad jeg sagde, for jeg sagde faktisk, at hvis ikke man vil Danmark, så skal man ikke være i Danmark.
Så skal man et andet sted hen.
I det ligger der ikke kun det at have et job.
I det ligger der for mig også kultur, værdier og det at tage Danmark til sig som land.
Det er da virkelig vigtigt, hvis man bor i Danmark, ligesom det er for danskere, der bor et andet sted i verden; så er det da også vigtigt, at vi tager de værdier til os.
Så det handler for Danmarksdemokraterne ikke kun om job, men job er vigtigt.
Job er vigtigt for integrationen, og det er uddannelse også.
Morten Messerschmidt (DF), 2023-05-11:
Hvad er det så for nogle regler, Danmarksdemokraterne foreslår for at sikre det?
Er det f.eks. at indføre et familieansvar, som hr. Peter Skaarup foreslog i november 2020, hvor man som forældre står til ansvar for det, hvis ens børn begår forbrydelser imod Danmark, sådan at hele familien bliver vist ud af Danmark?
Peter Skaarup (DD), 2023-05-11:
Jeg tror, at vi tager den diskussion en anden gang.
Lige nu og her behandler vi et forslag om at lave et årligt gebyr for at være udlænding i Danmark, og det vil måske ramme nogle af dem, Dansk Folkeparti gerne vil ramme, men det vil også ramme nogle, som man nok ikke rigtig har nogen interesse i at ramme, f.eks. nogle, der har fået en familiesammenføring, og som sådan set vil Danmark og virkelig bidrager til det danske samfund.
Så man skal finde nogle andre værktøjer.
Det er bare vores budskab.
Mikkel Bjørn (DF), 2023-05-11:
Tak for det.
Jeg ved ikke, om Danmarksdemokraterne kan blive enige med Dansk Folkeparti om, at der er kommet alt, alt for mange mennesker til Danmark, som ikke skulle have været her, og at mange af dem stadig er her og ikke har taget dansk kultur til sig og ikke overholder de regler og love, vi har fastsat, både hvad angår beskæftigelse og kriminalitet og meget andet.
Hvis man kigger på de demografiske fremskrivninger, der er, så bliver problemet kun værre herfra, så der er nødt til at iværksættes nogle initiativer, der sikrer, at mange af de mennesker forlader landet igen, i stedet for at der er flere mennesker, der kommer hertil.
Morten Messerschmidt (DF), 2023-05-11:
Jeg ved ikke, hvad der er så svært at forstå.
Altså, hvis hr. Peter Skaarup ikke betaler for sit netflixabonnement, bliver det lukket.
Sådan er det jo også, hvis du indfører et gebyr.
Så bliver den adkomst, man tidligere har haft, frataget en, og så skal man selvfølgelig udvises.
Det, som jeg undrer mig over her, er, at det er, som om hr. Peter Skaarup mener, at bare man som udlænding er i beskæftigelse, er alting godt.
Tag nu min valgkreds.
Jeg er valgt ude i Brøndby.
Hvis nu vi sagde, at alle de muslimer, altså de 51 pct., var i beskæftigelse, ville hr. Peter Skaarup så stadig væk mene, at Brøndby var fuldt ud dansk, og at der ikke var nogen problemer dér – at det var helt fint, og at det var, som han og hans parti gerne ville have det?
Men der er jeg så nok nødt til at være den lille dreng i »Kejserens nye klæder« og gøre hr. Preben Bang Henriksen opmærksom på, at han og hans parti – sammen med Socialdemokratiet selvfølgelig – har en kæmpe udfordring at løfte i forhold til deres arv.
Sagen er jo, at der er kommet hundredtusindvis af folk ind i Danmark fra Mellemøsten, som aldrig nogen sinde burde have været her, og som ved deres blotte adfærd, hvad enten det er økonomisk eller kulturelt eller i forhold til dominansvold eller andre ting, dagligt viser, at de aldrig burde have været her.
Og der hører jeg bare absolut ingen forslag fra hverken hr. Preben Bang Henriksen eller den øvrige regering om, hvordan man agter at sende dem tilbage igen.
Preben Bang Henriksen (V), 2023-05-11:
Nu er det jo svært at kommentere på, hvor mange hundredtusinder der er her, og hvor mange af dem der skulle være her, og hvor mange af dem der er i arbejde og bidrager til det danske samfund osv.
Men det er måske, som om historieskrivningen forsvinder lidt hos et par af spørgerne her.
Altså, vi havde en regering fra 2001-2011, som fik sat en stopper for det her.
Man må jo ikke sådan fralægge sig ansvaret for, at det er gået, som det er gået, og så bagefter stå og angribe os andre for det.
Mohammad Rona (M), 2023-05-11:
Tak for ordet.
For det er omkostningsfuldt, og det er tidskrævende for myndighederne, og man skal ikke bare gøre den slags ting for sjov.
Men det er et gebyr, som opkræves på baggrund af en ydelse, der leveres.
I det tilfælde vil det sige selve behandlingen af ansøgningen.
Derfor kan vi naturligvis ikke støtte op om et forslag om at opkræve et årligt gebyr fra mennesker, som allerede én gang har betalt et gebyr, og som er her helt og aldeles lovligt.
Vi mener ikke, at det er fair, og vi mener ikke, at forslagsstillerne løser de ønskede problematikker med det beslutningsforslag.
Jeg vil til gengæld også sige, som det også er blevet sagt flere gange her i dag, at den bedste måde og den nemmeste måde at få udlændinge til at bidrage til samfundet på helt klart er ved sprog og beskæftigelse.
Så den del er jeg sådan set enig i.
Morten Messerschmidt (DF), 2023-05-11:
Nu er der det gode ved Moderaterne, at de jo alt andet lige ser tingene, må man gå ud fra, med friske øjne, selv om det er en formand, der jo trods alt har været her i et stykke tid.
Altså, jeg går ud fra, at vi er enige om, at Danmark har taget imod alt for mange muslimer – mange flere, end vi burde – og at der er ganske mange, som ved deres opbakning til sharia og antidemokratiske organisationer osv. viser deres antidanske sindelag, og derfor må man bare sige, at det har været en kæmpe fejl, at de er kommet ind.
Man kan sige, at frø af ugræs er føget over hegnet, og hvordan får vi dem så til at fyge tilbage igen?
Der kunne jeg da så godt tænke mig at høre Mohammad Ronas eller Moderaternes bud på, hvordan man i deres lejr tænker at vi får de her uønskede elementer ud af landet igen.